游西岑遇雨
作者：王十朋
朝代：宋

paragraphs: 西岑風物秋更嘉，杖藜出郭歡無涯。
深村有酒隔烟渚，共乘小艇穿蘆花。
羅裙綽約越溪女，茅舍迫窄吳儂家。
牀頭新釀喜正熟，千金倒甕傾流霞。
天公妬我一日樂，俄然雨脚來如麻。
醉歸扶路泥沒股，冠巾不整頭鬖髿。
人生貴在適意耳，安能局縮身如蝸。
杖頭有錢即相覓，明日更泛仙源槎。